Illum, il-Kummissjoni Ewropea adottat Strateġija komprensiva ġdida dwar il-Bijodiversità biex in-natura terġa' tibda tagħmel parti minn ħajjitna, u l-Istrateġija “mill-Għalqa sal-Platt” għal sistema alimentari ġusta, tajba għas-saħħa u li tirrispetta l-ambjent. Iż-żewġ strateġiji jsaħħu lil xulxin, u jgħaqqdu flimkien in-natura, il-bdiewa, in-negozju u l-konsumaturi biex jaħdmu flimkien lejn ġejjieni kompetittiv u sostenibbli. F'konformità mal-Patt Ekoloġiku Ewropew, jipproponu azzjonijiet u impenji ambizzjużi tal-UE biex jitwaqqaf it-telf tal-bijodiversità fl-Ewropa u madwar id-dinja u biex is-sistemi alimentari tagħna nibdluhom fi standards globali għas-sostenibbiltà kompetittiva, għall-protezzjoni tas-saħħa tal-bniedem u tal-pjaneta, kif ukoll l-għajxien tal-atturi kollha fil-katina tal-valur alimentari. Il-kriżi tal-COVID-19 uriet kemm it-telf dejjem akbar tal-bijodiversità jagħmilna vulnerabbli u kemm hija essenzjali għas-soċjetà li jkollna sistema alimentari li taħdem sew. Iż-żewġ strateġiji jduru madwar iċ-ċittadin, bl-impenn li jżidu l-protezzjoni tal-art u tal-baħar, jirrestawraw l-ekosistemi degradati u jistabbilixxu lill-UE bħala mexxejja fix-xena internazzjonali kemm għall-protezzjoni tal-bijodiversità kif ukoll għall-bini ta' katina alimentari sostenibbli. L-Istrateġija l-ġdida dwar il-bijodiversità tindirizza l-muturi ewlenin tat-telf tal-bijodiversità, bħall-użu mhux sostenibbli tal-art u tal-baħar, l-isfruttament żejjed tar-riżorsi naturali, it-tniġġis, u l-ispeċijiet aljeni invażivi. Adottata fil-qalba tal-pandemija tal-COVID-19, l-istrateġija hija element ċentrali tal-pjan tal-irkupru tal-UE, essenzjali għall-prevenzjoni u għall-bini tar-reżiljenza għal tifqigħat futuri u tipprovdi opportunitajiet ta' negozju u investiment immedjati għar-restawr tal-ekonomija tal-UE. Għandha wkoll l-għan li l-kunsiderazzjonijiet dwar il-bijodiversità tagħmilhom parti integrali mill-istrateġija ġenerali tal-UE għat-tkabbir ekonomiku. Fost l-oħrajn, l-istrateġija tipproponi li nistabbilixxu miri vinkolanti biex nirrestawraw l-ekosistemi u x-xmajjar li jkunu ġarrbu ħsarat, intejbu s-saħħa tal-ħabitats u l-ispeċijiet protetti tal-UE, id-dakkara nreġġgħuhom lura għall-art agrikola, innaqqsu t-tniġġis, nekoloġizzaw il-bliet tagħna, insaħħu l-biedja organika u prattiki agrikoli oħra li jiffavorixxu l-bijodiversità, u ntejbu s-saħħa tal-foresti Ewropej. L-istrateġija tippreżenta passi konkreti biex il-bijodiversità tal-Ewropa taqbad it-triq għall-irkupru sal-2030, inkluża t-trasformazzjoni ta' mill-inqas 30 % tal-artijiet u tal-ibħra Ewropej f'żoni protetti mmexxija b'mod effettiv u biex tal-anqas 10 % taż-żoni agrikoli jinġiebu taħt karatterstiċi tal-pajżaġġ b'diversità bijoloġika għolja. L-azzjonijiet previsti fil-protezzjoni tan-natura, l-użu sostenibbli u r-restawr tagħha se jġibu benefiċċji ekonomiċi lill-komunitajiet lokali, joħolqu impjiegi u tkabbir sostenibbli. Se jiġi ddedikat finanzjament ta' EUR 20 biljun fis-sena għall-bijodiversità permezz ta' diversi sorsi, fosthom fondi tal-UE, finanzjament nazzjonali u privat. L-Istrateġija “mill-Għalqa sal-Platt” se tippermetti t-tranżizzjoni għal sistema alimentari sostenibbli tal-UE li tissalvagwardja s-sigurtà tal-ikel u tiżgura aċċess għal dieti tajbin għas-saħħa li jiġu minn pjaneta b'saħħitha. Se tnaqqas l-impronta ambjentali u klimatika tas-sistema alimentari tal-UE u ssaħħaħ ir-reżiljenza tagħha, tħares is-saħħa taċ-ċittadini u tiżgura l-għajxien tal-operaturi ekonomiċi. L-istrateġija tistabbilixxi miri konkreti biex tittrasforma s-sistema alimentari tal-UE, fosthom tnaqqas b'50 % l-użu u r-riskju tal-pestiċidi, tnaqqas b'mill-inqas 20 % l-użu tal-fertilizzanti, tnaqqas b'50 % il-bejgħ tal-antimikrobiċi użati għall-annimali mrobbija u fl-akkwakultura, u tilħaq 25 % ta' art agrikola li tinħadem b'biedja organika. Tipproponi wkoll miżuri ambizzjużi biex jiġi żgurat li l-għażla tajba għas-saħħa tkun l-aktar waħda faċli għaċ-ċittadini tal-UE, inkluż tikkettar imtejjeb biex il-ħtiġijiet ta' informazzjoni tal-konsumaturi dwar ikel tajjeb għas-saħħa u sostenibbli jintlaħqu aħjar. Il-bdiewa, is-sajjieda u l-produtturi tal-akkwakultura Ewropej għandhom rwol ewlieni fit-tranżizzjoni lejn sistema alimentari ekwa u sostenibbli. Se jingħataw appoġġ mill-Politika Agrikola Komuni u mill-Politika Komuni tas-Sajd permezz ta' sorsi ġodda ta' finanzjament u ekoskemi biex jimplimentaw prattiki sostenibbli. Il-fatt li s-sostenibbiltà tal-Ewropa tkun it-trademark tagħha se jiftaħ opportunitajiet ta' negozju ġodda u se jiddiversifika s-sorsi ta' dħul għall-bdiewa u s-sajjieda Ewropej. Filwaqt li flimkien jifformaw il-qalba tal-Patt Ekoloġiku Ewropew, iż-żewġ Strateġiji se jappoġġaw ukoll l-irkupru ekonomiku. Fil-kuntest tal-coronavirus, għandhom l-għan li jsaħħu r-reżiljenza tas-soċjetajiet tagħna għal pandemiji u theddid futuri bħall-impatti tal-klima, in-nirien fil-foresti, l-insigurtà tal-ikel jew it-tifqigħat ta' mard, anki billi jappoġġaw prattiki aktar sostenibbli għall-agrikoltura, għas-sajd u għall-akkwakultura u billi jindirizzaw il-protezzjoni tal-organiżmi selvaġġi u l-kummerċ illegali tal-organiżmi selvaġġi. L-istrateġiji għandhom ukoll elementi internazzjonali importanti. L-Istrateġija dwar il-Bijodiversità ttenni d-determinazzjoni tal-UE li tkun ta' eżempju meta tindirizza l-kriżi globali tal-bijodiversità. Il-Kummissjoni se tfittex li timmobilizza l-għodod kollha tal-azzjoni esterna u s-sħubijiet internazzjonali biex tgħin fl-iżvilupp ta' Qafas ġdid u ambizzjuż tan-NU dwar il-Bijodiversità Globali fil-Konferenza tal-Partijiet għall-Konvenzjoni dwar id-Diversità Bijoloġika fl-2021. L-Istrateġija “mill-Għalqa sal-Platt” għandha l-għan li tippromwovi tranżizzjoni globali lejn sistemi alimentari sostenibbli, b'kooperazzjoni mill-qrib mas-sħab internazzjonali tagħha. Il-Viċi President Eżekuttiv għall-Patt Ekoloġiku Ewropew, Frans Timmermans, qal: “Il-kriżi tal-coronavirus uriet kemm ilkoll aħna vulnerabbli, u kemm hu importanti li nirrestawraw il-bilanċ bejn l-attività tal-bniedem u n-natura. It-tibdil fil-klima u t-telf tal-bijodiversità huma periklu ċar u attwali għall-umanità. Fil-qalba tal-Patt Ekoloġiku, l-istrateġiji dwar il-bijodiversità u dik “mill-Għalqa sal-Platt” jippuntaw lejn bilanċ ġdid u aħjar tan-natura, tas-sistemi alimentari u tal-bijodiversità; biex nipproteġu s-saħħa u l-benesseri tan-nies, u fl-istess ħin inkabbru l-kompetittività u r-reżiljenza tal-UE. Dawn l-istrateġiji huma parti essenzjali mit-tranżizzjoni li deħlin għaliha.” Stella Kyriakides, il-Kummissarju għas-Saħħa u s-Sikurezza Alimentari qalet, “Irridu nimxu 'l quddiem u s-sistema alimentari nagħmluha xprunatur għas-sostenibbiltà. L-istrateġija “mill-Għalqa sal-Platt” se tagħmel differenza pożittiva b'mod ġenerali f'kif nipproduċu, nixtru u nikkunsmaw l-ikel tagħna li se tkun ta' benefiċċju għas-saħħa taċ-ċittadini, tas-soċjetajiet u tal-ambjent tagħna. Toffri l-opportunità li s-sistemi alimentari tagħna jiġu rrikonċiljati mas-saħħa tal-pjaneta tagħna, biex tiġi żgurata s-sigurtà tal-ikel u jintlaħqu l-aspirazzjonijet tal-Ewropej għal ikel tajjeb għas-saħħa, ekwu, u ekoloġiku.” Il-Kummissarju għall-Ambjent, l-Oċeani u s-Sajd, Virginijus Sinkevičius, qal hekk: “In-natura hija vitali għall-benesseri fiżiku u mentali tagħna, tiffiltralna l-arja u l-ilma, tirregola l-klima u ddakkrilna l-għelejjel. Imma aħna nġibu ruħna daqslikieku ma tfisser xejn għalina, u qed nitilfuha b'rata bla preċedent. Din l-Istrateġija ġdida dwar il-Bijodiversità tibni fuq dak li ħadem fil-passat, u żżid għodod ġodda li se jfasslulna t-triq lejn sostenibbiltà reali, li minnha jibbenefika kulħadd. L-għan tal-UE hu li tħares in-natura u tirrestawraha, li tikkontribwixxi għall-irkupru ekonomiku mill-kriżi attwali, u li twitti t-triq għal qafas globali ambizzjuż għall-protezzjoni tal-bijodiversità tal-pjaneta kollha.” Il-passi li jmiss Il-Kummissjoni tistieden lill-Parlament Ewropew u lill-Kunsill biex japprovaw dawn iż-żewġ strateġiji u l-impenji tagħhom. Iċ-ċittadini u l-partijiet ikkonċernati kollha huma mistednin jipparteċipaw f'dibattitu pubbliku wiesa'. Kuntest Il-Patt Ekoloġiku Ewropew, ippreżentat mill-Kummissjoni von der Leyen fil-11 ta' Diċembru 2019, jistabbilixxi pjan direzzjonali ambizzjuż lejn ekonomija ċirkolari newtrali għall-klima, fejn it-tkabbir ekonomiku jkun diżakkoppjat mill-użu tar-riżorsi. Il-Patt Ekoloġiku Ewropew huwa mirfud minn mira ambizzjuża biex jitwaqqaf u jitreġġa' lura t-telf tal-bijodiversità billi nittrasformaw is-sistemi alimentari, il-foresti, l-art, l-ilma u l-użu tal-baħar, kif ukoll l-enerġija, is-sistemi urbani u industrijali tagħna. Tenfasizza wkoll l-importanza kritika li t-tibdil fil-klima u l-bijodiversità jiġu indirizzati flimkien. Iktar informazzjoni Materjal għall-Istampa: Mistoqsijiet u Tweġibiet dwar l-Istrateġija dwar il-Bijodiversità Mistoqsijiet u tweġibiet dwar l-Istrateġija “mill-Għalqa sal-Platt” Skeda informattiva dwar l-Istrateġija dwar il-Bijodiversità Skeda informattiva dwar l-Istrateġija “mill-Għalqa sal-Platt” Skeda informattiva dwar Il-każ tan-negozju favur il-bijodiversità Skeda informattiva dwar il-benefiċċji għall-bdiewa Skeda informattiva dwar il-kontribut tal-Politika Agrikola Komuni għall-Patt Ekoloġiku Ewropew Dokumenti: L-Istrateġija dwar il-Bijodiversità L-Istrateġija “mill-Għalqa sal-Platt” Dokumenti li jakkumpanjaw l-Istrateġija "Mill-Għalqa sal-Platt": Id-Dokument ta' Ħidma tal-Persunal dwar ir-rabta bejn ir-riforma tal-PAK u l-Patt Ekoloġiku Jekk jogħġbok ara hawn għad-dokumenti li jakkumpanjaw l-istrateġija “mill-Għalqa sal-Platt”: L-Opinjoni tal-Grupp ta' Konsulenti Xjentifiċi Ewlenin, “Towards a Sustainable Food System – Moving from food as a commodity to food as more of a common good” Siti web: Il-Patt Ekoloġiku Ewropew Il-Bijodiversità Mill-għalqa sal-platt